诗词大拜年【网络中国节·春节】明·文征明
不求见面惟通谒，
名纸朝来满敝庐。
我亦随人投数纸，
世情嫌简不嫌虚。
现代·钱来苏
金瓯何事告凋残，
此责当涂敢自宽。
遥望中原烽火急，
狂流一柱在延安。
满地疮痍不忍看，
三边耕织有余欢。
勤劳无逸能兴国，
士马腾欢敌胆寒。
唐·刘长卿
乡心新岁切，天畔独潸然。
老至居人下，春归在客先。
岭猿同旦暮，江柳共风烟。
已似长沙傅，从今又几年。
清·叶燮
律转鸿钧佳气同，
肩摩毂击乐融融。
不须迎向东郊去，
春在千门万户中。
明·袁宏道
东风吹暖娄江树，三衢九陌凝烟雾。
白马如龙破雪飞，犊车辗水穿香度。
绕吹拍拍走烟尘，炫服靓装十万人。
额罗鲜明扮彩胜，社歌缭绕簇芒神。
绯衣金带衣如斗，前列长宫后太守。
乌纱新缕汉宫花，青奴跪进屠苏酒。
采莲盘上玉作幢，歌童毛女白双双。
梨园旧乐三千部，苏州新谱十三腔。
假面胡头跳如虎，窄衫绣裤槌大鼓。
金蟒纩身神鬼妆，白衣合掌观音舞。
观者如山锦相属，杂沓谁分丝与肉。
一路香风吹笑声，千里红纱遮醉玉。
青莲衫子藕荷裳，透额裳髻淡淡妆。
拾得青条夸姊妹，袖来瓜子掷儿郎。
急管繁弦又一时，千门杨柳破青枝。